การประปานครหลวง ยืนยันน้ำประปาใช้หุงข้าวได้ปลอดภัย ผ่านการตรวจสอบแล้ว ขอประชาชนอย่าเชื่ออย่าแชร์ข่าวเท็จ
การประปานครหลวง ยืนยันน้ำประปาใช้หุงข้าวได้ปลอดภัย ผ่านการตรวจสอบแล้ว ขอประชาชนอย่าเชื่ออย่าแชร์ข่าวเท็จนายปริญญา ยมะสมิต ผู้ว่าการการประปานครหลวง (กปน.) กล่าวว่า ตามที่ได้มีการแชร์ข่าวเท็จในโซเชียลมีเดียเรื่องห้ามนำน้ำประปามาหุงข้าว โดยระบุว่าหากคลอรีนในน้ำประปาเจอกับสารอินทรีย์ที่มีอยู่ในธรรมชาติจะกลายเป็นสารก่อมะเร็งนั้น ขอชี้แจงว่า สารไตรฮาโลมีเทน จะก่อมะเร็งได้ต้องมีปริมาณเกินมาตรฐานที่กำหนด เช่น มาตรฐานขององค์กรพิทักษ์สิ่งแวดล้อมของสหรัฐอเมริกา (USEPA) กำหนดไว้ที่ 80 ไมโครกรัมต่อลิตร แต่ในน้ำประปาเฉลี่ยมีประมาณ 40 ไมโครกรัมต่อลิตร ซึ่งไม่เกินค่ามาตรฐาน อยู่ในเกณฑ์ที่กำหนด และเมื่อนำน้ำประปามาหุงข้าว ค่าที่วัดได้ยังคงน้อยกว่าค่ามาตรฐานมาก โดยเฉพาะตัวข้าวมีค่าไม่เกิน 2 ไมโครกรัมต่อลิตรเท่านั้น จากการตรวจสอบและยืนยันความปลอดภัยโดยสถาบันอาหาร ตั้งแต่ปี 2559 กปน. ยืนยันว่าน้ำประปาจากกระบวนการผลิตตั้งแต่น้ำดิบ ระบบการผลิต ตลอดจนท่อส่งน้ำที่ส่งจ่ายให้แก่ประชาชนมีคุณภาพ สามารถอุปโภคบริโภคได้ด้วยความปลอดภัยและมีการตรวจสอบโดยหน่วยงานภายนอก เช่น คณะสาธารณสุขศาสตร์ มหาวิทยาลัยมหิดล, บริษัท ห้องปฏิบัติการกลาง (ประเทศไทย) จำกัด (Central Lab Thai), กรมอนามัย จึงขอให้ผู้บริโภคสบายใจได้ว่าสามารถนำนํ้าประปามาหุงข้าวได้ ปลอดภัย ไม่เสี่ยงต่อการเกิดมะเร็งอย่างแน่นอน หากประชาชนมีข้อสงสัยเกี่ยวกับคุณภาพน้ำประปา สามารถติดตามได้ผ่านแอปพลิเคชัน MWA onMobile รวมทั้งสอบถามข้อมูลเพิ่มเติมได้ที่ line official account : @MWAthailand หรือ MWA call center 1125 ตลอด 24 ชั่วโมง